आज औद्योगीकरण से बढ़ाती हुई जटिलता, नगरीकरण के बढ़ते दायरों के साथ ही साथ एक व्यापक मानववादी भावना का फैलना प्रारंभ हो गया है। आज के वैज्ञानिक युग में जब यातायात के साधनों और सुगमता में यूरोप क्या, अमेरिका और एशिया-सारा विश्व सिमटकर एक दूसरे की सीमाओं-समस्याओं से प्रभावित हो रहा है। अतः वैश्वीकरण के इस दौर में बेहतर अवसरों की तलाश में युवा वर्ग का विदेशों की ओर आकर्षित होना और वहाँ बसकर अपने भविष्य को सँवारते हुए प्रवासी जीवन बिताना स्वाभाविक ही लगता है। किन्तु आज समस्त विश्व में स्थितियाँ, समस्याएँ लगभग एक जैसी ही हैं क्योंकि प्रभाव तो सर्वत्र एक जैसा ही पड़ता है। वैज्ञानिक प्रगति के बढ़ते चरणों ने व्यक्ति को अधिकाधिक तार्किक और बौद्धिक बना दिया और इसी कारण समस्त पुराने संस्कारों पर प्रश्न-चिह्न लगने शुरू हो गए। सर्वत्र एक मोहभंग और आस्थाहीनता जैसी स्थितियाँ मौजूद नज़र आने लगी। ये स्थितियाँ क्या एक ही देश की हैं? ज़ाहिर है कि नहीं। समस्त इंडो-यूरोपीय देशों के बढ़ रहे विकास के दौर में गतिविधियों की समानांतरता को ढूँढना और पहचानना कदापि मुश्किल नहीं है। बल्कि एक साथ सारे विश्व की समानान्तर सक्रियता को देखा जा सकता है। इन्ही सब कारणों के चलते प्रवासी जीवन भी संघर्ष और मोहभंग की दास्ताँ बन गया है। कोई भी भारतीय जब विदेश का भाग बन जाता है तब उसे अनेक समस्याओं से गुज़रना पड़ता है। भिन्न परिस्थिति एवं परिवेश से आने के कारण प्रारंभ में वह नए माहोल में स्वयं को मिसफिट महसूस करता है, किन्तु धीरे-धीरे उस नए माहौल में अपने को ढाल लेता है। प्रवासी रचनाकारों ने अत्यंत बारीक़ी से उन तमाम भारतीय परिवारों की जीवन-शैली का विश्लेषण किया है जो बेहतर अवसरों की तलाश और आशा में प्रवासी हो जाते हैं। उषा प्रियंवदा ‘अंतर्वंशी’ उपन्यास में यह स्पष्ट करती हैं कि संघर्षरत जीवन व्यतीत करने के बावजूद कोई भी वापस भारत नहीं जाना चाहता। उपन्यास की नायिका वाना एक जगह कहती है – “पढ़े-लिखे लोग, एम.ए., पी-एच.डी., डॉक्टर टैक्सियाँ चलाते हैं, बैंकर अफसर लोग सड़क पर फल बेचते हैं, भले घरों की पर्दानशीन औरतें वेत्रेसों का काम करती हैं। कोई नहीं जाता, झूठे सच्चे कारण ये सभी रहना चाहते हैं।”2